b'\n_START_ARTICLE_\nKabale\n_START_PARAGRAPH_\nKabale je hribovito okro\xc5\xbeje in mesto v jugozahodni Ugandi s povr\xc5\xa1ino 1827 kvadratnih kilometrov. Okro\xc5\xbeje meji na sosednjo dr\xc5\xbeavo Ruando, njegova nadmorska vi\xc5\xa1ina pa meri od 1219 do 2347 metrov nad morjem. Ve\xc4\x8dina okro\xc5\xbeja je posejana z zelenimi, obdelanimi in prepletajo\xc4\x8dimi se hribi._NEWLINE_Prav zaradi nadmorske vi\xc5\xa1ine je ta del Ugande hladnej\xc5\xa1i od ostalega dela dr\xc5\xbeave \xe2\x80\x93 povpre\xc4\x8dna dnevna temperatura niha od 15 do 20 stopinj C, pono\xc4\x8di pa se lahko ohladi tudi na 10 stopinj. Relativna vla\xc5\xbenost celo leto niha od 90 do 100 odstotkov v jutranjih urah in od 42 do 75 odstotkov popoldan._NEWLINE_Ocena \xc5\xa1tevila prebivalcev Kabaleja je 629.400 (leta 2000), z gostoto 344,5 ljudi na kvadratni kilometer, kar pomeni da je to okro\xc5\xbeje tretje najbolj naseljeno v Ugandi. Zemlja je zelo razdrobljena, povpre\xc4\x8dno gospodinjstvo ima v lasti \xc5\xa1est ali sedem ko\xc5\xa1\xc4\x8dkov zemlje na razli\xc4\x8dnih hribih._NEWLINE_Pleme Bakiga je najbolj zastopano na podro\xc4\x8dju Kabaleja, sledi pigmejsko pleme Batwa ter posamezni pripadniki ostalih Ugandskih plemen._NEWLINE_Ve\xc4\x8dina turistov se v Kabaleju ustavi na poti k gorilam. Te ogro\xc5\xbeene \xc5\xbeivali \xc5\xbeivijo v dveh nacionalnih parkih \xe2\x80\x93 Bwindi Impenetrable in Mgahinga Gorilla. Del NP Bwindi le\xc5\xbei v okro\xc5\xbeju Kabaleja._NEWLINE_Druga znamenitost okro\xc5\xbeja je \xc4\x8dudovito jezero Bunyonyi, ki je od mesta Kabale oddaljeno sedem kilometrov.'